中巖文老和予游字韻見寄用韻爲報
作者：晁公遡
朝代：宋

paragraphs: 我雖券內士，常思方外游。
未見夫鐵脚，況逢通钁頭。
癯然祇樹老，隠此陰崖幽。
脩竹不知夏，青松不知秋。
甚欲效柳子，冉溪買西丘。
又欲追白傅，香山尋石樓。
忽開化人書，書中有鳴球。
其鳴疑飛泉，清絕或可侔。
乃是寄我詩，恨我昔莫留。
觀者勿疵瑕，謂以聲音求。
句法傳叢林，五言如湯休。